**ПРИЛОГ УЗ САОПШТЕЊЕ**

У циљу спречавања ширења корона вируса на територији града Ужица Градски штаб за ванредне ситуације на седници одржаној 31.08.2020. године, донео је

**Н А Р Е Д Б У**

**О СПРОВОЂЕЊУ МЕРА ЗА СПРЕЧАВАЊЕ И СУЗБИЈАЊЕ ЗАРАЗНЕ БОЛЕСТИ COVID-19**

1. На територији града Ужица, док траје опасност од заразне болести COVID-19 примењиваће се мере прописане актима Владе Републике Србије и надлежних органа.

2. Обавезно је поштовање мера из Уредбе о мерама за спречавање и сузбијање заразне болести COVID-19 ("Службени гласник РС", бр. 66/2020-4) и препорука Института за јавно здравље Србије "Др Милан Јовановић Батут" које се односе на предшколске установе, школе, факултете, студентске домове, понашање у парковима, дечјим и спортским игралиштима, излетиштима и током вежбања на отвореном, спорт, јавни превоз, угоститељске објекте, библиотеке, музеје, галерије, теретане и фитнес клубове, отворене и затворене базене, фризерске салоне, козметичке салоне, педикир и маникир, масажу и тетоважу, пружање услужних делатности у кући или стану као и препоруке других надлежних органа у вези са поступањем у току епидемије корона вируса.

3. Препоручује се вршиоцима јавних услуга, органима локалне самоуправе, државним органима, јавним предузећима и установама на територији града Ужица да наставе са предузимањем мера за заштиту запослених и организују вршење услуга грађанима у складу са датим препорукама Градског штаба и врше појачану дезинфекцију објеката.

4. Препоручује се управницима стамбених зграда да обезбеде појачано чишћење и дезинфекцију заједничких просторија и површина у згради на којима се остварује највећи контакт (улази у зграду, простори испред лифтова, лифтови, степенишни рукохвати, кваке на улазним вратима, улазна врата и др.).

5. Предлаже се Градском већу да одлуку о ограничењу радног времена усклади са радним временом прописаним Уредбом Владе Републике Србије.

6. Ступањем на снагу ове Наредбе престаје да важи Наредба II Број 87-45/2020 од 06.07.2020. године.

КОМАНДАНТ ГРАДСКОГ ШТАБА

Градоначелница

др Јелена Раковић Радивојевић

**ПРИЛОГ: Мере које се примењују**

а) На основу Наредбе о о забрани окупљања у Републици Србији на јавним местима у затвореном и отвореном простору ("Службени гласник РС", број 100/2020 и 111/2020) забрањена су јавна окупљања на јавним местима у затвореном и отвореном простору када се истовремена више од 30 лица, с тим што растојање између присутних лица мора бити најмање 1,5 m, односно на свака 4 m² може бити присутно једно лице

б) На основу Уредбе о мерама за спречавање и сузбијање заразне болести COVID-19 ("Службени гласник РС", бр. 66/2020, 94/2020, 100/2020, 109/2020 и 111/2020):

**Обавезно ношење заштитних маски**

- за време боравка на јавним местима у затвореном простору, грађани су дужни да, због спречавања ширења заразне болести COVID-19, обавезно носе заштитне маске и одржавају међусобно растојање од најмање један и по метар између два лица која не бораве у истом домаћинству, односно на свака 4 m2 може бити присутно једно лице,

- на јавним местима на отвореном простору, уколико није могуће одржати растојање између два лица од најмање један и по метар (испред продавница, апотека, на аутобуским и другим стајалиштима и сл.), ношење заштитних маски је обавезно.

- у јавном друмском и железничком превозу путника обавезно је ношење заштитних маски,

**Образовање**

- Извођење наставе у просторијама средњих и основних школа и непосредног рада установа предшколског васпитања и образовања и ученичког и студентског стандарда, као и извођење предавања, вежби, семинара и сличних облика рада са студентима у просторијама високошколских установа врши се у складу са инструкцијама и препорукама Министарства просвете, науке и технолошког развоја и надлежног завода, односно института за јавно здравље.

**Рад трговинских и угоститељских објеката**

- Правна лица и предузетници (послодавци) који обављају делатност у области трговине на мало и услуге у области угоститељства, које обухватају продају хране и пића, ту делатност, односно пружање услуга могу да обављају, односно да послуживање корисника врше у затвореном простору и у простору организованих башти на отвореном – уз примену превентивних мера прописаних овом уредбом и утврђених актом послодавца, сагласно закону и прописима из области безбедности и здравља на раду, а посебно:

- организовање процеса рада који обезбеђује одржавање физичке дистанце, односно међусобног растојања између два лица од најмање два метра,

- обавезну дезинфекцију мобилијара, машина, алата и уређаја за рад после пружене услуге сваком појединачном кориснику,

- обавезну употребу заштитних средстава тј. маски од стране запослених – за пружање услуга на отвореном, као и додатне мере ограниченог броја лица у просторији, а у случају мањег растојања од два метра између корисника,

- пружање услуга уз примену стаклене, пластичне или сличне баријере, обавезну дезинфекцију просторија и подова, обавезну употребу заштитних средстава тј. маски и од корисника услуга – за пружање услуга у затвореном простору),

- и да у том смислу донесу посебан план примене мера који је саставни део акта о процени ризика који се доноси сагласно закону и прописима из области безбедности и здравља на раду.

**Трговински центри и слични објекти**

Правна лица и предузетници (послодавци) који продају робу или пружају услуге у трговинским центрима и сличним објектима у којима се обавља делатност у области трговине на мало, а која обухвата продају робе и вршење услуга у локалима у које се улази из већег затвореног простора, дужни су да, у односу на запослене и кориснике услуга, примене све превентивне мере од утицаја на безбедност и здравље запослених и корисника услуга, а посебно оне

- организовање процеса рада који обезбеђује ограничен број лица у простору, одржавање физичке дистанце, односно међусобног растојања између два лица од најмање два метра,

- пружање услуга уз примену стаклене, пластичне или сличне баријере,

- обавезну дезинфекцију просторија и подова, мобилијара, машина, алата и уређаја за рад после пружене услуге сваком појединачном кориснику,

- обавезну употребу заштитних средстава тј. маски од стране запослених и корисника услуга),

- и да у том смислу донесу посебан план примене мера, који је саставни део акта о процени ризика који се доноси сагласно закону и прописима из области безбедности и здравља на раду.

**Ограничење радног времена**

Радно време угоститељских објеката ограничава се тако да објекти који немају башту и ноћни клубови неће радити од 21.00 час до 06.00 часова наредног дана, док објекти који имају башту неће пружати угоститељске услуге у затвореном делу објекта од 21.00 час, а у отвореном делу објекта (башти) од 01.00 часа до 06.00 часова наредног дана.

Радно време продавница, трговинских центара и других малопродајних трговинских објеката ограничава се тако да ти објекти неће радити од 23.00 часа до 06.00 часова наредног дана.